Úradný vestník L 076 , 22/03/2003 S. 0025 - 0039



Komisia Rozhodnutie Komisie zo 14. februára 2003, ktorým sa stanovujú revidované ekologické kritériá na udelenie environmentálnej značky pracím prostriedkom a ktorým sa mení a dopĺňa rozhodnutie 1999/476/ES (oznámené pod číslom dokumentu C(2003) 143) (Text s významom pre EHP) (2003/200/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie (ES) 1980/2000 Európskeho parlamentu a Rady zo 17. júla 2000 o revidovanej metóde spoločenstva pri udeľovaní environmentálnej značky [1] spoločenstva a najmä na druhý pododsek jeho článku 6 odsek 1, Keďže: (1) podľa nariadenia (ES) 1980/2000 sa environmentálna značka spoločenstva môže udeliť výrobku, ktorého vlastnosti mu umožňujú, aby významne prispel k zlepšeniu vo vzťahu ku kľúčovým environmentálnym aspektom; (2) nariadenie (ES) 1980/2000 stanovuje, že osobitné kritériá na udelenie environmentálnej značky sa ustanovia podľa skupín výrobkov; (3) tiež ustanovuje, že preskúmanie kritérií na udelenie environmentálnej značky ako aj požiadaviek na hodnotenie a overovanie týkajúcich sa kritérií sa uskutoční načas, pred ukončením platnosti kritérií stanovených na každú skupinu výrobkov; (4) je potrebné zmeniť ekologické kritériá ustanovené rozhodnutím Komisie 1999/476/ES z 10. júna 1999 ustanovujúce ekologické kritériá pre udeľovanie environmentálnej značky spoločenstva pre pracie prostriedky [2], aby odrážali vývoj na trhu; zároveň by sa malo zmeniť obdobie platnosti tohto rozhodnutia, ktoré bolo rozhodnutím 2002/172/ES [3] predĺžené, a mala by sa zmeniť definícia skupiny výrobkov; (5) by sa malo prijať nové rozhodnutie, ktorým sa stanovia osobitné ekologické kritériá na túto skupinu výrobkov, ktoré budú v platnosti päť rokov; (6) je potrebné, aby na obmedzené časové obdobie maximálne 18 mesiacov platili súčasne tak nové kritériá, ako aj kritériá ustanovené rozhodnutím 1999/476/ES, aby sa spoločnostiam, ktorým bola pred prijatím tohto nového rozhodnutia udelená environmentálna značka na ich výrobky alebo požiadali o jej udelenie pred dňom, keď sa začalo uplatňovať toto rozhodnutie, poskytol dostatočný čas na prispôsobenie týchto výrobkov novým kritériám; (7) opatrenia uvedené v tomto rozhodnutí sú založené na návrhu kritérií, ktoré vypracovala Rada pre udeľovanie environmentálnej značky Európskej únie zriadená podľa článku 13 nariadenia (ES) 1980/2000; (8) opatrenia uvedené v tomto rozhodnutí sú v súlade so stanoviskom výboru zriadeného v súlade s článkom 17 nariadenia (ES) 1980/2000, PRIJALA TOTO ROZHODNUTIE: Článok 1 Aby mohla byť praciemu prostriedku udelená environmentálna značka spoločenstva podľa nariadenia (ES) 1980/2000, musí patriť do skupiny výrobkov "pracie prostriedky" definovanej v článku 2 a musí vyhovovať ekologickým kritériám stanoveným v prílohe k tomuto rozhodnutiu. Článok 2 Skupina výrobkov "pracie prostriedky" znamená všetky pracie prostriedky vo forme prášku, tekutiny alebo v akejkoľvek inej forme určené na pranie textílií a na použitie najmä do práčok v domácnosti, ale nevylučuje sa použitie v samoobslužných práčovniach a spoločných práčovniach. Článok 3 Na administratívne účely sa tejto skupine výrobkov prideľuje číselný kód skupiny výrobkov "6". Článok 4 Článok 3 rozhodnutia 1999/476/ES sa nahrádza takto: "Článok 3 Definícia skupiny výrobkov a osobitné ekologické kritériá pre skupinu výrobkov sa budú uplatňovať do 31. augusta 2004." Článok 5 Toto rozhodnutie sa uplatňuje od 1. marca 2003 do 29. februára 2008. Výrobcovia výrobkov, ktoré patria do skupiny výrobkov "pracie prostriedky", ktorým už bola pred 1. marcom 2003 udelená environmentálna značka, môžu naďalej do 31. augusta 2004 používať túto značku. Výrobcom výrobkov, ktoré patria do skupiny výrobkov "pracie prostriedky", ktorí o udelenie environmentálnej značky požiadali už pred 1. marcom 2003, môže byť v súlade s podmienkami rozhodnutia 1999/476/ES environmentálna značka udelená. V takýchto prípadoch sa značka môže používať do 31. augusta 2004. Článok 6 Toto rozhodnutie je adresované členským štátom. V Bruseli 14. februára 2003 Za Komisiu Margot Wallström členka Komisie [1] Ú. v. ES L 237, 21.9.2000, s. 1. [2] Ú. v. ES L 187, 20. 7.1999, s. 52. [3] Ú. v. ES L 56, 27.2.2002, s. 32. -------------------------------------------------- PRÍLOHA RÁMEC Ciele kritérií Tieto kritériá sú zamerané najmä na podporu: - úspor pri preprave a spotrebe energie uprednostnením kompaktných pracích prostriedkov, - zníženia znečistenia vody tým, že sa zníži celkový objem chemikálií použitých vo výrobkoch a obmedzí použitie potenciálne rizikových prísad, - minimalizácie odpadu znížením množstva primárnych obalov. Okrem toho tieto kritériá zvyšujú environmentálne povedomie spotrebiteľov. Kritéria sú stanovené tak, aby sa podporilo označovanie pracích prostriedkov, ktoré majú malý vplyv na životné prostredie. Požiadavky na hodnotenie a overovanie Osobitné požiadavky na hodnotenie a overovanie sa uvádzajú v rámci každého kritéria. V prípade, keď sa od žiadateľa vyžaduje, aby predložil prehlásenia, dokumentáciu, analýzy, protokoly zo skúšok alebo iný dôkaz potvrdzujúci súlad s kritériami, rozumie sa, že tieto dokumenty môžu podľa potreby pochádzať od žiadateľa a/alebo jeho dodávateľa (dodávateľov) a/alebo ich dodávateľa (dodávateľov) atď. Pokiaľ je to možné, skúšanie by mali vykonávať laboratóriá, ktoré spĺňajú všeobecné požiadavky EN ISO 17025 alebo rovnocenné. V prípade potreby sa môžu použiť iné skúšobné metódy, ako sú uvedené v každom kritériu, ak zodpovedný orgán posudzujúci žiadosť ich uzná za rovnocenné. Koncentrácia prísad vo výrobku, z ktorej vyplýva požiadavka na potvrdenie súladu s ekologickými kritériami, je vo všeobecnosti stanovená na ≥ 0,1 % hmotnosti prípravku. Táto koncentrácia je stanovená na ≥ 0,01 % hmotnosti prípravku na kritérium o nebezpečných, rizikových alebo jedovatých látkach alebo prípravkoch. V dodatku IA. sa uvádza databáza prísad detergentov (DID-zoznam), ktorá obsahuje najviac používané prísady, ktoré sa vyskytujú v zložení detergentov. Použije sa na odvodenie údajov pre výpočty CDVtox a na hodnotenie odbúrateľnosti povrchovo aktívnych látok. V prípade potreby môže žiadateľ použiť následné revízie databázy prísad detergentov, akonáhle budú k dispozícii. Žiadateľ na vlastnú zodpovednosť vyhľadá na prísady, ktoré sa nenachádzajú v DID-zozname, patričné hodnoty na príslušné parametre za použitia postupu uvedeného v dodatku IB. Pri prísadách, ktoré nie sú uvedené v DID-zozname, môže žiadateľ použiť postup uvedený v dodatku IC na poskytnutie potrebného dôkazu anaeróbnej odbúrateľnosti. Príslušné orgány môžu v prípade potreby vyžadovať sprievodnú dokumentáciu a vykonať nezávislé overenia. Príslušným orgánom sa odporúča, aby pri hodnotení žiadostí a sledovaní súladu s kritériami zohľadňovali implementáciu uznávaných systémov environmentálneho manažérstva, ako sú EMAS alebo ISO 14001 (poznámka: implementácia takýchto manažérskych systémov sa nevyžaduje). Funkčná jednotka a referenčná dávka Funkčná jednotka je vyjadrená v g/pranie (gramoch na pranie). Pri vysoko účinných pracích prostriedkoch sa to vzťahuje na dávku na 4,5 kg náplne bielizne (suchých textílií) a pri nízko účinných pracích prostriedkoch na dávku pri 2,5 kg náplne bielizne (suchých textílií) v práčke. Za referenčnú dávku na výpočet ekologických kritérií a na skúšku pracej účinnosti sa považuje dávka odporúčaná výrobcom spotrebiteľovi na tvrdosť vody 2,5 mmol CaCO3/l a na "bežne znečistené" textílie. V prípade, že tvrdosť vody 2,5 mmol CaCO3/l nezodpovedá pre členské štáty, v ktorých sa prací prostriedok predáva, žiadateľ bližšie špecifikuje dávku použitú ako referenčnú dávku. KRITÉRIÁ 1. Celkový obsah chemikálií Celkový obsah chemikálií v g/pranie je odporúčaná dávka mínus obsah vody. Celkové množstvo chemikálií neprekročí 100 g/pranie. Hodnotenie a overovanie: príslušnému orgánu sa poskytne presné zloženie výrobku spolu s podrobnými výpočtami potvrdzujúcimi súlad s týmto kritériom. 2. Nerozpustné anorganické prísady Celkové množstvo nerozpustných anorganických prísad pri odporúčanej dávke je menej ako 30 g/pranie. Hodnotenie a overovanie: príslušnému orgánu sa poskytne presné zloženie výrobku spolu s podrobnými výpočtami potvrdzujúcimi súlad s týmto kritériom. 3. Toxicita pre vodné organizmy Kritické zriedenie objemovej toxicity (CDVtox) sa vypočíta na každú prísadu i) za použitia tejto rovnice: CDV = hmotnost' x LF LTE · 1000 kde hmotnosť i) je hmotnosť prísady na odporúčanú dávku, LF je záťažový faktor a LTE je koncentrácia dlhodobého toxického účinku prísady. Hodnoty parametrov LF a LTE sú také, ako je uvedené v zozname databázy prísad detergentov (DID-zoznam) v dodatku IA. Ak sa príslušná prísada nenachádza v DID-zozname, žiadateľ odhadne ich hodnoty podľa postupu uvedeného v dodatku IB. Suma CDVtox na každú prísadu dáva CDVtox na výrobok: CDVtox = Σ CDVtox (prísada i) CDVtox odporúčanej dávky nesmie prekročiť 4500 l/pranie. Hodnotenie a overovanie: príslušnému orgánu sa poskytne presná receptúra výrobku spolu s podrobnými výpočtami CDVtox potvrdzujúcimi súlad s týmto kritériom. 4. Fosfáty Celkové množstvo fosfátov (ako tripolyfosforečňan sodný – STPP) pri odporúčanom dávkovaní nesmie prekročiť 25 g/pranie. Hodnotenie a overovanie: príslušnému orgánu sa poskytne presné zloženie výrobku spolu s podrobnými výpočtami potvrdzujúcimi súlad s týmto kritériom. 5. Biologická odbúrateľnosť povrchovo aktívnych látok a) Ľahká biologická odbúrateľnosť (aeróbna) Každá povrchovo aktívna látka použitá vo výrobku musí byť ľahko odbúrateľná. Hodnotenie a overovanie: príslušnému orgánu sa poskytne presné zloženie výrobku. DID-zoznam (pozri dodatok IA) uvádza, či konkrétna povrchovo aktívna látka je alebo nie je aeróbne biologicky odbúrateľná (t. j. tie, ktoré majú uvedené "Y" v stĺpci aeróbnej biologickej neodbúrateľnosti, sa nesmú použiť). Na povrchovo aktívne látky, ktoré nie sú uvedené v DID-zozname, sa poskytnú príslušné informácie podľa literatúry alebo iných zdrojov alebo príslušných výsledkov skúšok dokazujúcich, že sú aeróbne odbúrateľné. Skúška ľahkej biologickej odbúrateľnosti je, ako je uvedené v smernici Rady 67/548/EHS z 27. júna 1967 o aproximácii zákonov, iných predpisov a administratívnych opatrení týkajúcich sa klasifikácie, balenia a označovania nebezpečných látok [1] a jej následných úprav, najmä metódy uvedené v prílohe V.C4 alebo ich rovnocenné OECD 301 A-F skúšobné metódy alebo ich rovnocenné ISO skúšky. Zásada 10-dňového okna neplatí. Hranica úspešnosti je 70 % pre skúšky uvedené v prílohe V.C4(A) a C4(B) smernice 67/548/EHS (a ich rovnocenné OECD 301 A a E skúšky a rovnocenné ISO skúšky) a musí byť 60 % pre skúšky C4-C, D, E a F (a ich rovnocenné OECD 301 B, C, D a F skúšky a rovnocenné ISO skúšky). b) Anaeróbna biologická odbúrateľnosť Každá povrchovo aktívna látka použitá vo výrobku musí byť anaeróbne odbúrateľná. Hodnotenie a overovanie: poskytne sa presné zloženie výrobku. DID-zoznam (pozri dodatok IA) uvádza, či konkrétna povrchovo aktívna látka je alebo nie je anaeróbne biologicky odbúrateľná (t. j. tie, ktoré majú uvedené "Y" v stĺpci anaeróbnej biologickej odbúrateľnosti, sa nesmú použiť). Pre povrchovo aktívne látky, ktoré nie sú uvedené v DID-zozname, sa poskytnú príslušné informácie podľa literatúry alebo iných zdrojov alebo príslušných výsledkov skúšok dokazujúcich, že sú anaeróbne odbúrateľné. Referenčná skúška na anaeróbnu odbúrateľnosť je ISO 11734, ECETOC č. 28 (jún 1988) alebo rovnocenná skúšobná metóda s požiadavkou na 60 % konečnú odbúrateľnosť pri anaeróbnych podmienkach. Skúšobné metódy simulujúce podmienky v príslušnom anaeróbnom prostredí sa tiež môžu použiť na dôkaz, že sa dosiahla 60 % konečná odbúrateľnosť pri anaeróbnych podmienkach (pozri dodatok IC). 6. Nebezpečné, rizikové a jedovaté látky alebo prípravky a) Výrobok nesmie obsahovať nasledovné zložky ani ako súčasť receptúry, ani ako súčasť akéhokoľvek prípravku použitého v tejto receptúre: - alkylfenoletoxyláty (APEO) a ich deriváty, - nitropižmá a polycyklické pižmá vrátane napr.: - xylénové pižmo: 5-terc-butyl-2,4,6-trinitro-m-xylén, - ambrette pižmo: 4-terc-butyl-3-metoxy-2,6-dinitrotoluén, - moskénové pižmo: 1,1,3,3,5-pentametyl-4,6-dinitroindan, - tibetínové pižmo: 1-terc-butyl-3,4,5,-trimetyl-2,6-dinitrobenzén, - ketónové pižmo: 4'-terc-butyl-2',6'-dimetyl-3',5'-dinitroacetafenón, - HHCB: 1,3,4,6,7,8-hexahydro-4,6,6,7,8,8-hexametylcyklopentag)-2-benzopyran - AHTN: 6-acetyl-1,1,2,4,4,7-hexametyltetralin - EDTA (kyselina etyléndiamíntetraoctová), - NTA (nitrilotrioctová). Hodnotenie a overovanie: žiadateľ poskytne prehlásenie, že uvedené látky sa nenachádzajú vo výrobku. b) Nesmú sa použiť kvartérne amóniové soli, ktoré nie sú ľahko biologicky odbúrateľné. Hodnotenie a overovanie: príslušnému orgánu poskytne žiadateľ presné zloženie výrobku spolu s dokumentáciu potvrdzujúcou biologickú odbúrateľnosť všetkých použitých kvartérnych amóniových solí a prehlásenie o súlade s touto požiadavkou. c) Celkové množstvo fosfonátov, ktoré nie sú ľahko biologicky odbúrateľné (aeróbne), nesmie presiahnuť 0,5 g/pranie pri odporúčanom dávkovaní. Hodnotenie a overovanie: príslušnému orgánu poskytne žiadateľ presné zloženie výrobku spolu s dokumentáciou potvrdzujúcou biologickú odbúrateľnosť všetkých použitých fosfonátov a prehlásenie o súlade s touto požiadavkou. d) Výrobok nesmie obsahovať žiadnu prísadu, ktorá je klasifikovaná alebo môže byť klasifikovaná ako: - R40 (možnosť karcinogénneho účinku) - R45 (môže spôsobiť rakovinu), - R46 (môže spôsobiť dedičné genetické poškodenie), - R49 (môže spôsobiť rakovinu pri vdýchnutí); - R50-53 (veľmi jedovatý pre vodné organizmy a môže spôsobiť dlhodobé škodlivé účinky vo vodnej zložke životného prostredia) - R51-53 (jedovatý pre vodné organizmy a môže spôsobiť dlhodobé škodlivé účinky vo vodnej zložke životného prostredia) - R59 (nebezpečný pre ozónovú vrstvu), - R60 (môže poškodiť plodnosť) - R61 (môže spôsobiť poškodenie nenarodeného dieťaťa) - R62 (možné riziko poškodenej plodnosti), - R63 (možné riziko poškodenia nenarodeného dieťaťa), - R64 (môže spôsobiť poškodenie dojčiat), - R68 (možné riziká ireverzibilných účinkov), alebo akúkoľvek ich kombináciu podľa smernice 67/548/EHS a jej následných zmenách a doplnkoch alebo podľa smernice 1999/45/ES Európskeho parlamentu a Rady z 31. mája 1999 o aproximácii zákonov, iných predpisov a administratívnych opatrení členských štátov týkajúcich sa klasifikácie, balenia a označovania nebezpečných látok [2] a jej následných zmenách a doplnkoch. Každá látka alebo prísada akéhokoľvek prípravku použitého v zložení, ktorá tvorí viac ako 0,01 % konečného výrobku, musí tiež spĺňať tieto požiadavky. Konzervačné látky, ktoré sú alebo môžu byť klasifikované ako R50-53, sa nesmú použiť v žiadnom množstve. Hodnotenie a overovanie: príslušnému orgánu sa poskytne presné zloženie výrobku. Poskytnú sa kópie kariet materiálových a bezpečnostných údajov všetkých prísad (látok alebo prípravkov). Žiadateľ poskytne prehlásenie o súlade s týmto kritériom. e) Výrobok nesmie byť klasifikovaný ako R43 (môže spôsobiť senzibilizáciu pri kontakte s pokožkou) podľa smernice 1999/45/ES Európskeho parlamentu a Rady z 31. mája 1999 týkajúcej sa aproximácie zákonov, iných predpisov a administratívnych opatrení členských štátov týkajúcich sa klasifikácie, balenia a označovania nebezpečných prípravkov. Hodnotenie a overovanie: príslušnému orgánu sa poskytne presné zloženie výrobku spolu s kópiami kariet materiálových a bezpečnostných údajov každej prísady, v ktorej sa uvedie príslušná klasifikácia alebo neprítomnosť každej prísady a tiež prehlásenie o súlade s týmto kritériom. f) Všetky prísady pridané k výrobku ako vonné látky sa musia vyrábať a/alebo sa s nimi musí zaobchádzať podľa kódexu praxe Medzinárodnej asociácie pre vonné látky. Hodnotenie a overovanie: poskytne sa prehlásenie o súlade. 7. Čistota enzýmov Konečný enzýmový prípravok nesmie obsahovať mikroorganizmy produkujúce enzýmy. Hodnotenie a overovanie: príslušnému orgánu sa poskytne protokol zo skúšky alebo certifikát od výrobcu enzýmov. 8. Požiadavky na balenie a) Ak sa nezabezpečuje opakované plnenie, celková hmotnosť primárneho obalu nesmie prekročiť 3,7 g/pranie pre tablety a 1,7 g/pranie pre všetky ostatné výrobky. b) Ak sa zabezpečuje opakované plnenie, hmotnosť celkového primárneho obalu nesmie presiahnuť 7 g/pranie a výrobca poskytne opakované plnenie. Hmotnosť obalu na opakované plnenie nesmie prekročiť 1,7 g/pranie. c) Kartónový obal musí pozostávať ≥ 80 % recyklovaného materiálu. d) Plastický primárny obal musí byť označený podľa ISO 1043. Hodnotenie a overovanie: žiadateľ poskytne vzorku obalu spolu s prehlásením, v ktorom sa uvádza súlad s každou časťou tohto kritéria. Príslušnému orgánu sa poskytne výpočet hmotnosti primárneho obalu a prehlásenie týkajúce sa percentuálneho podielu recyklovaného materiálu. Primárny obal je definovaný v smernici 94/62/ES Európskeho parlamentu a Rady z 20. decembra 1994 o obaloch a odpadoch z obalov [3]. 9. Účinnosť prania Pokiaľ ide o účinnosť prania, výrobok sa porovná s referenčnými pracími prostriedkami rovnakého druhu podľa testu účinnosti EÚ pre ekologické pracie prostriedky "Udelenie environmentálnej značky EU pre pracie prostriedky: skúška účinnosti detergentov pre domácnosť" (verzia zo 4. decembra 2002 a jej neskoršie zmeny a doplnky). Hodnotenie a overovanie: žiadateľ poskytne protokol z testu, v ktorom sa uvádza, že výrobok spĺňa minimálne požiadavky stanovené v tomto teste. 10. Informácie pre spotrebiteľov a) Informácie na obale Tento text (alebo rovnocenný text) sa musí nachádzať na alebo vo všetkých výrobkoch, ktorým bola udelená environmentálna značka, v rámci skupiny výrobkov: "ENVIRONMENTÁLNE VHODNÉ PRACIE PROSTRIEDKY: - bielizeň vopred roztrieďte (napr. podľa farby, stupňa znečistenia, materiálového zloženia), - perte pri plnej náplni práčky. - nepoužívajte nadmerné množstvo pracieho prostriedku, dodržiavajte pokyny na dávkovanie, - zvoľte nízkoteplotné pracie cykly. Používaním tohto výrobku s environmentálnou značkou a dodržiavaním týchto inštrukcií prispievate k zníženiu znečistenia vody, tvorby odpadu a spotreby energie. Viac informácií o environmentálnej značke je možné nájsť na internetovej adrese: http://europa.eu.int/ecolabel." Na požiadanie je možné získať viac informácií o pracom prostriedku. Na tento účel sa na obale uvedie upozornenie, že v prípade, ak spotrebiteľ chce získať viac informácií o pracom prostriedku, môže sa skontaktovať s oddelením pre spotrebiteľov výrobcu alebo predajcu. b) Pokyny na dávkovanie Ak je počet CPU (jednotky účinnosti čistenia) v teste účinnosti prania vyšší ako 24, priloží sa tento text (alebo rovnocenný): "Ťažko odstrániteľné škvrny je pred praním potrebné špeciálne ošetriť". Odporúčané dávkovanie sa uvedie na obale výrobku spolu s odporúčaním pre spotrebiteľa, aby sa spojil so svojím dodávateľom vody alebo miestnym orgánom a zistil stupeň tvrdosti vody z vodovodu. Odporúčané dávkovanie musí byť špecifikované pre "bežne" a "veľmi" znečistené textílie a pre rôzne stupne tvrdosti vody v jednotlivých krajinách a musí byť uvedené ako vhodné na príslušnú hmotnosť textílií. V prípade, že pokyny na dávkovanie sa uvedú prostredníctvom dávkovača, na obale sa zreteľne uvedie objem dávkovača (v ml). Aby výrobca podporil spotrebiteľa, aby nepoužíval nadmerné množstvo pracieho prostriedku a dodržiaval pokyny na dávkovanie, poskytne spotrebiteľovi na požiadanie, ak nie je priložený do balenia, malý dávkovač (pohárik) s označením objemu dávok aspoň po 10 ml. Uvedie sa účinnosť prania, ktorá sa vzťahuje na "bežne znečistené" a na príslušné pásma rôznej tvrdosti vody. Odporúčané dávkovanie medzi stupňom tvrdosti vody 1 (mäkká), "bežne znečistené" a stupňom najvyššej tvrdosti vody (3 alebo 4), "veľmi znečistené" sa nesmie odlišovať o viac ako o faktor 2. Referenčná dávka používaná pri skúške účinnosti prania a pri hodnotení súladu s ekologickými kritériami na prísady musí byť rovnaká ako odporúčaná dávka pre "bežne znečistené" a na tvrdosť vody zodpovedajúcu 2,5 mmol CaCO3/l v členskom štáte, v ktorom sa skúška vykonala. Ak sa v odporúčaní uvedie iba tvrdosť vody nižšia ako 2,5 mmol CaCO3/l, maximálna dávka odporúčaná na "bežne znečistené" musí byť nižšia ako referenčná dávka uvedená v predchádzajúcom odseku. c) Informácie a označenie prísad Uplatní sa odporúčanie Komisie 89/542/EHS z 13. septembra 1989 týkajúce sa označenia detergentov a čistiacich prostriedkov [4]: Tieto skupiny prísad sa označia bez ohľadu na ich hmotnosť: - enzýmy: uvedie sa druh enzýmov (napr. proteáza, lipáza); - konzervačné činidlá: charakteristika a označovanie podľa nomenklatúry IUPAC; - dezinfekčné prostriedky: charakteristika a označovanie podľa nomenklatúry IUPAC. V prípade, že výrobok obsahuje parfémy, uvedie sa to na obale. Hodnotenie a overovanie: príslušnému orgánu sa poskytne vzorka balenia výrobku spolu s príslušným prehlásením o súlade s každou časťou tohto kritéria. 11. Informácie uvedené na environmentálnej značke Kolónka 2 na environmentálnej značke obsahuje tento text: "* Prispieva k znižovaniu znečistenia vody * Prispieva k zníženiu spotreby zdrojov" . Hodnotenie a overovanie: žiadateľ poskytne vzorku obalov výrobku s touto značkou spolu s prehlásením o súlade s týmto kritériom. [1] Ú. v. ES L 196, 16.8.1967, s. 1. [2] Ú. v. ES L 200, 30.7.1999, s. 1. [3] Ú. v. ES L 365, 31.12.1994, s. 10. [4] Ú. v. ES L 291, 10.10.1989, s. 55. --------------------------------------------------